b"\n_START_ARTICLE_\nRobert Anderson (major)\n_START_SECTION_\nTidlige \xc3\xa5r\n_START_PARAGRAPH_\nAnderson blev f\xc3\xb8dt i Louisville i Kentucky. Han fik sin eksamen fra West Point i 1825 og blev midlertidig sekondl\xc3\xb8jtnant i 2. artilleriregiment. Han gjorde tjeneste i Black Hawk krigen i 1832 som oberst for de frivillige fra Illinois, hvor han to gange m\xc3\xb8nstrede kaptajn Abraham Lincoln ind og ud af tjenesten._NEWLINE_Tilbage i den regul\xc3\xa6re h\xc3\xa6r som premierl\xc3\xb8jtnant i 1833 gjorde han tjeneste i den anden Seminolekrig som assisterende generaladjudant i general Winfield Scott's stab. Han deltog den Mexicansk-amerikanske krig, hvor han blev alvorligt s\xc3\xa5ret i Slaget ved Molino del Rey. Det gav ham en midlertidig forfremmelse til major. Han blev permanent udn\xc3\xa6vnt til major i den regul\xc3\xa6re h\xc3\xa6r den 5. oktober 1857. Han var forfatter til Instruction for Field Artillery, Horse and Foot i 1839.\n_START_SECTION_\nBorgerkrigen\n_START_PARAGRAPH_\nDa de sydlige stater i USA begyndte at tr\xc3\xa6de ud af Unionen forblev major Anderson loyal overfor De Forenede Stater. Han var kommanderende officer p\xc3\xa5 Fort Sumter, som ligger i Charlestons havn i South Carolina._NEWLINE_Hans ordrer l\xc3\xb8d p\xc3\xa5 at han skulle forblive p\xc3\xa5 fortet, som l\xc3\xa5 p\xc3\xa5 et omr\xc3\xa5de, som tilh\xc3\xb8rte Unionen. Fortet blev bombarderet fra den 12. april til den 13. april 1861, af styrker under ledelse af P.G.T. Beauregard, som havde v\xc3\xa6ret en af Anderson's elever p\xc3\xa5 West Point. Major Anderson overgav fortet den 14. april. Ingen blev dr\xc3\xa6bt under bombardementet. Angrebet p\xc3\xa5 fort Sumter var begyndelsen p\xc3\xa5 den amerikanske borgerkrig. Anderson blev forfremmet til brigadegeneral den 15. maj 1861 efter at v\xc3\xa6re kommet tilbage til Unionsomr\xc3\xa5de.\n_START_SECTION_\nDe sidste \xc3\xa5r\n_START_PARAGRAPH_\nAnderson tog fortets flag med sig tilbage til New York City, hvor han deltog i et patriotisk st\xc3\xa6vne, som menes at have v\xc3\xa6ret den st\xc3\xb8rste offentlige forsamling i Nordamerika indtil da. Derefter tog Anderson p\xc3\xa5 turne for at rekruttere frivillige til h\xc3\xa6ren. Det var en stor succes, men desv\xc3\xa6rre svigtede hans helbred, og han m\xc3\xa5tte lade sig sygemelde. Han trak sig tilbage fra h\xc3\xa6ren den 27. oktober 1863._NEWLINE_Nogle dage efter Robert E. Lee's overgivelse den 9. april 1865 tog Anderson tilbage til Charleston i sin uniform som midlertidig generalmajor (med rang fra 3. februar 1865) og fire \xc3\xa5r efter, at han havde s\xc3\xa6nket flaget i overgivelse, hejste han det nu igen i triumf over det generobrede, men st\xc3\xa6rkt beskadigede fort, under en ceremoni som afholdtes der. Den samme aften 14. april 1865 blev pr\xc3\xa6sident Abraham Lincoln myrdet._NEWLINE_Anderson d\xc3\xb8de i Nice i Frankrig, og ligger begravet p\xc3\xa5 kirkeg\xc3\xa5rden ved West Point."